- Blog
- Počet investorov držiacich Bitcoin sa viac než strojnásobil – týždenný prehľad trhu

# Počet investorov držiacich Bitcoin sa viac než strojnásobil – týždenný prehľad trhu

Published: 29. 07. 2021 · Author: Daniel Mitrovsky

V tomto týždni presiahla celková trhová kapitalizácia 1,30 bilióna EUR. Nárast trhovej kapitalizácie v 7-dňovom horizonte predstavuje 16,1 %. Cena Bitcoinu v priebehu týždňa vzrástla až o 24,6 % na úroveň približne 33 700 EUR. Dominancia Bitcoinu tento týždeň opäť posilnila a aktuálne sa pohybuje okolo úrovne 48,4 %.

Zdroj: Coinmarketcap

### Počet investorov držiacich bitcoin rastie

Najnovší prieskum zameraný na kryptomeny a bitcoin odhalil veľmi zaujímavé výsledky.

Prieskum uskutočnený globálnou analytickou spoločnosťou Gallup odhalil, že počet investorov pochádzajúcich z USA vlastniacich bitcoin sa v priebehu troch rokov až strojnásobil. Zatiaľ čo v roku 2018 držalo bitcoin približne 2 % investorov, v súčasnosti je toto číslo vyššie ako 6 %.

Pod pojmom „investori“ sú v prieskume chápané dospelé osoby, ktoré majú zainvestované viac než 10 000 USD (8500 EUR) v akciách, dlhopisoch či podielových fondoch.

Popularita bitcoinu rastie najmä medzi mladými. Výsledky prieskumu zistili, že medzi investormi do 50 rokov sa za posledné tri roky počet držiteľov bitcoinov zvýšil viac než štyrikrát. Zatiaľ čo v roku 2018 držalo bitcoin približne 3 % investorov do 50 rokov, v súčasnosti ich je viac než 13 %. U investorov nad 50 rokov sa toto číslo zvýšilo z 1 % na približne 3 %.

Prieskum sa uskutočnil od 22. do 29. júna 2021, na ktorom sa zúčastnilo 1037 investorov pochádzajúcich z Ameriky vo veku viac než 18 rokov. Vzorka respondentov prieskumu bola vážená tak, aby bola demograficky reprezentatívna pre dospelú populáciu v USA s maximálnym rozpätím chyby vo výbere ± 5%. Zdroj

### Tesla svoje bitcoiny nepredala

Pondelková kvartálna správa o ziskoch spoločnosti Tesla ukázala, že celkové tržby tejto spoločnosti v druhom kvartáli medziročne vzrástli až o 98 %, pričom sa zvýšili zo 6 miliárd USD v roku 2020 až na 11,9 miliárd USD v roku 2021.

Finančných analytikov a investorov do kryptomien však zaujímal najmä aktuálny stav a zisk týkajúci sa pozície Tesly vo vzťahu k Bitcoinu.

Keďže spoločnosť Tesla drží svoje Bitcoiny ako nehmotné aktívum, účtovné štandardy stanovujú, aby spoločnosť vykázala stratu zo zníženia hodnoty v prípade, keď cena aktíva klesne pod jeho nákupnú cenu. Tesla však zároveň nie je povinná nahlásiť zhodnotenie podkladového aktíva, kým nedôjde k jeho predaju.

Kvartálna správa ukázala verejnosti, že Tesla v 2. štvrťroku nenakúpila ani nepredala žiadne digitálne aktíva. Jediným nákupom kryptomeny zo strany Tesly tak ostáva nákup BTC v hodnote 1,5 miliardy USD ešte v prvom štvrťroku 2021, pričom spoločnosť ešte v prvom kvartáli predala časť BTC za 272 miliónov dolárov.

Vzhľadom k poklesu ceny BTC musela spoločnosť Tesla vykázať kvartálnu stratu. Tesla vykázala stratu v hodnote 23 miliónov USD (19,37 milióna EUR). Táto suma je však výrazne nižšia ako sa očakávalo, keďže viaceré spoločnosti odhadovali stratu až vo výške 100 miliónov USD (85 miliónov EUR)

Navyše, generálny riaditeľ spoločnosti Tesla Elon Musk vo štvrtok na virtuálnej konferencii „The ₿ Word“ vyvrátil fámy o tom, že firma plánuje v blízkej budúcnosti predať svoje bitcoiny a tiež naznačil, že Tesla plánuje pokračovať v prijímaní platieb v BTC za svoje elektrické vozidlá. Zdroj

### Amazon poprel fámy o akceptácií Bitcoinu

V posledných dňoch sa na všetkých sociálnych sieťach masívne špekulovalo o údajnom pláne spoločnosti Amazon akceptovať bitcoin a ďalšie kryptomeny ako spôsob platby.

Spoločnosť Amazon však v utorok vyvrátila špekulácie o tom, že by sa mala pripravovať na podporu platieb kryptomenami. Podľa uverejnenej správy od agentúry Reuters má však Amazon naďalej záujem o krypto priemysel, avšak zatiaľ nemá žiadne konkrétne plány na začlenenie digitálnych aktív do spôsobu platieb.

Hovorca spoločnosti však zároveň priznal, že Amazon pokračuje v skúmaní kryptomien a taktiež vo výskume toho, ako by mohli kryptomeny ovplyvniť nakupujúcich na Amazone.

Amazon zároveň zverejnil pracovnú ponuku, v ktorej hľadá človeka na pozíciu týkajúcu sa digitálnych mien a blockchainu. Zdroj

### Goldman Sachs chce ponúkať DeFi ETF

Gigant investičného bankovníctva Goldman Sachs požiadal Americkú komisiu pre cenné papiere a burzy (SEC) o schválenie nového ETF, ktoré súvisí s kryptomenami.

Navrhovaný ETF fond s názvom „The Goldman Sachs Innovate Defi and Blockchain Equity ETF“ je však skôr spojený s akciami verejných krypto-zainteresovaných spoločností než priamo s kryptoaktívami. Vďaka tomu má tento fond o niečo vyššiu šancu uspieť pred komisiou SEC.

Napriek tomu, že zatiaľ zostáva nejasné, aké spoločnosti plánuje Goldman Sachs do svojho ETF zahrnúť, podľa žiadosti pre SEC sa bude banka snažiť investovať až 80 % kapitálu do spoločností, ktoré spĺňajú dve základné kritéria: záujem o blockchain a záujem o digitalizovanie financií.

Goldman je jednou z mnohých popredných investičných bánk, ktorá v posledných mesiacoch zaujala kladný postoj voči blockchainu a kryptoaktívam. Zdroj

### Kazachstan umožní bankám spracovávať nákupy kryptomien

Vláda v Kazachstane údajne umožní miestnym bankovým inštitúciám ponúkať svojim klientom nákup kryptomien. Tento pilotný projekt potrvá jeden rok pričom následne vláda rozhodne, či ho predĺži.

Mnohým inštitúciám v Kazachstane tak bude udelené povolenie poskytovať podnikom a firmám priame obchodovanie a nákup kryptomien. Vláda si od tohto projektu sľubuje najmä prieskum a vyhodnotenie prínosov a rizík digitálnych aktív.

Vzhľadom k tomu, že Kazachstan sa stáva ťažobným uzlom a mnoho obyvateľov už pomerne aktívne obchoduje s rôznymi kryptoaktívami, je tento krok ďalším významným posunom pri adaptácií kryptomien v krajine.

Po ťažiarskych obmedzeniach v Číne sa mnoho ťažiarskych spoločnosti rozhodlo presunúť svoje podnikanie do Kazachstanu, a to najmä kvôli lacnej elektrine a vládnemu systému, ktorý má pozitívny postoj ku kryptomenám. Zdroj

### Už viac ako 81 krajín skúma CBDC

Výskum súvisiaci s porozumením a preskúmaním digitálnych mien centrálnych bánk (CBDC) v súčasnosti prebieha vo viac ako 81 krajinách, ktoré spolu tvoria až 90 % globálneho HDP.

Aktuálne sa CBDC využíva v piatich krajinách z Karibského regiónu, pričom Bahamy, Svätý Krištof a Nevis, Antigua a Barbuda, Svätá Lucia a Grenada už aktívne implementujú digitálne meny centrálnych bánk do svojich platobných systémov. Okrem toho, pilotnú fázu CBDC v súčasnosti implementuje ďalších 14 krajín, vrátane Južnej Kórei či Švédska.

Atlantická rada, ktorá vznikla ešte v roku 1961, však aktuálne monitoruje celkovo až 83 krajín, ktoré prejavili záujem o CBDC a skúmajú možné spôsoby jeho využitia.

Medzi krajinami so štyrmi najväčšími centrálnymi bankami je aktuálne najďalej z hľadiska vývoja CBDC a jeho skúmania pravdepodobne USA. Federálny rezervný systém USA skúma CBDC už niekoľko rokov, pričom predseda Jerome Powell v januári naznačil, že vývoj digitálneho dolára je „veľmi vysokou prioritou“ v boji proti finančnej kriminalite. Zdroj

### Investuje s Intrest Exchange už dnes

Ak uvažujete o investovaní do kryptomien, Intrest Exchange je tu práve pre vás. Naše algoritmom spravované portfólio presne sleduje pohyb cien na trhu s kryptomenami.

Spoločnosť Intrest Exchange je prvá svojho druhu, pretože ponúka kryptomeny širokej verejnosti, a to aj pri malom vklade. Investovanie do kryptomien prostredníctvom spoločnosti Intrest Exchange je veľmi jednoduché a minimalizuje riziká.

Môžete začať vkladom už od 50 €.

Investovať vo Intrest Exchange

Narazili ste v texte na pojem, ktorému nerozumiete? Nevadí, všetky dôležité pojmy súvisiace s kryptomenami nájdete na jednom mieste v našom Intrest Exchange slovníku.

- Share this article:

### Related

#### Pripravili sme si pre vás letný bonus 5 €

Na to, aby ste investovali do kryptomien s Intrest Exchange, existuje more dôvodov. A my sme vám toto leto priniesli ďalší. Keď sa teraz zaregistrujete, automaticky vám do vášho Intrest Exchange Index Portfólia pripíšeme l…

Read more

#### Máme ďalší dôvod na oslavu - Intrest Exchange má viac ako 50 000 používateľov!

Do kryptomien s nami bezpečne a jednoducho investuje už viac ako 50 000 používateľov, medzi ktorými sú jednotlivci a po novom aj firmy a právnické osoby. V našom pláne je rozširovať sa aj naďalej a me…

Read more

#### Intrest Exchange Cookies

By using the website operated by Intrest Exchange Network j.s.a you agree to cookies to help us provide better service for you. More info →

- I understand